CELEX: 32011R0784
Language: lt
Date: 2011-08-05 00:00:00
Title: 2011 m. rugpjūčio 5 d. Komisijos įgyvendinimo reglamentas (ES) Nr. 784/2011 dėl Tarybos reglamento (EB) Nr. 73/2009, nustatančio bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatančio tam tikras paramos schemas ūkininkams, I priede išvardintų tiesioginių išmokų išankstinio išmokėjimo nuo 2011 m. spalio 16 d.

6.8.2011   
            
            
               LT
            
            
               Europos Sąjungos oficialusis leidinys
            
            
               L 203/9
            
         KOMISIJOS ĮGYVENDINIMO REGLAMENTAS (ES) Nr. 784/2011
   2011 m. rugpjūčio 5 d.
   dėl Tarybos reglamento (EB) Nr. 73/2009, nustatančio bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatančio tam tikras paramos schemas ūkininkams, I priede išvardintų tiesioginių išmokų išankstinio išmokėjimo nuo 2011 m. spalio 16 d.
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. sausio 19 d. Tarybos reglamentą (EB) Nr. 73/2009, nustatantį bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatantį tam tikras paramos schemas ūkininkams, iš dalies keičiantį reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinantį Reglamentą (EB) Nr. 1782/2003 (1), ypač į jo 29 straipsnio 4 dalies a punktą,
   kadangi:
   
               (1)
            
            
               Reglamento (EB) Nr. 73/2009 29 straipsnio 2 dalyje numatyta, kad išmokos pagal to reglamento I priede išvardintas paramos schemas mokamos laikotarpiu nuo gruodžio mėn. 1 d. iki kitų kalendorinių metų birželio 30 d. Tačiau to reglamento 29 straipsnio 4 dalies a punkte Komisijai suteikiama teisė išmokėti tiesiogines išmokas iš anksto;
            
         
               (2)
            
            
               2011 m. dėl nepalankių oro sąlygų Europoje, pasireiškusių labai atšiauria žiema ir vėlyvu pavasariu, po kurio sekė didžiulė sausra ir aukšta temperatūra, pasėlių ir pašarų auginimui buvo padaryta didelė žala. Dėl to ūkininkai, visų pirma, gyvulių augintojai susidūrė su dideliais finansiniais sunkumais. Šie sunkumai sutapo su besitęsiančios finansinės krizės poveikiu – dėl to daugeliui ūkininkų iškilo didelės likvidumo problemos. Šią jau ir taip sunkią padėtį dar labiau pablogino E.coli bakterijos išplitimo poveikis rinkoms: labai sumažėjo vaisių ir daržovių paklausa ir smuko jų kaina. Siekiant sumažinti šiuos sunkumus, reikėtų leisti ūkininkams iš anksto gauti iki 50 % Reglamento (EB) Nr. 73/2009 I priede išvardintų paramos schemų išmokų. Reglamento (EB) Nr. 73/2009 IV antraštinės dalies 1 skyriaus 11 skirsnyje numatytų išmokų už jautieną ir veršieną atveju, valstybėms narėms taip pat turėtų būti suteikta teisė padidinti išankstinį išmokų išmokėjimą, kaip nurodyta Komisijos reglamento (EB) Nr. 1121/2009 (2) 82 straipsnyje, iki 80 % išmokos sumos;
            
         
               (3)
            
            
               siekiant užtikrinti, kad išankstinės išmokos būtų įtrauktos į 2012 biudžetinių metų apskaitą, jos turėtų būti mokamos nuo 2011 m. spalio 16 d. Tačiau siekiant gero finansinio valdymo, prieš išmokant išankstines išmokas, reikėtų būtinai pagal Reglamento (EB) Nr. 73/2009 29 straipsnio 3 dalį patikrinti, ar gavėjas atitinka paramos skyrimo sąlygas;
            
         
               (4)
            
            
               šiame reglamente numatytos priemonės atitinka Tiesioginių išmokų vadybos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Valstybės narės gali nuo 2011 m. spalio 16 d. iš anksto išmokėti ūkininkams iki 50 % Reglamento (EB) Nr. 73/2009 I priede išvardintų tiesioginių išmokų pagal 2011 m. pateiktas paraiškas, jeigu pagal Reglamento (EB) Nr. 73/2009 20 straipsnį buvo patikrinta, kad gavėjas atitinka paramos skyrimo sąlygas.
   Reglamento (EB) Nr. 73/2009 IV antraštinės dalies 1 skyriaus 11 skirsnyje numatytų išmokų už jautieną ir veršieną atveju, valstybėms narėms suteikiama teisė padidinti pirmoje pastraipoje nurodytą sumą iki 80 %.
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2011 m. rugpjūčio 5 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 30, 2009 1 31, p. 16.
   
      (2)  OL L 316, 2009 12 2, p. 27.